Ná die virus: Mynbou kan as stabiliseerder optree - Solidariteit WêreldSolidariteit Wêreld
Tuis › Soldeer › Ná die virus: Mynbou kan as stabiliseerder optree
Soos berig in Mining Weekly kan die mynbedryf 'n enorme bate wees om die ekonomie ná die koronakrisis te stabiliseer en te laat groei – maar die regte ekonomiese en regulatoriese omstandighede sal daarvoor moet heers, het die Suid-Afrikaanse Mineraleraad die naweek in 'n mediavrystelling te kenne gegee.
Die Minerale Raad van Suid-Afrika het so gereageer op die besluit van Moody's, die laaste van die drie belangrikste graderingsagentskappe wat nou Suid-Afrika se kredietgradering tot 'n vlak onder beleggingsgraad verlaag het.
Suid-Afrika bevind hom in hierdie afgraderingsituasie as gevolg van die versuim om 'n omvattende pakket van ekonomiese strukturele hervorming in werking te stel soos om privaat investering in kragopwekking vinnig te bemoontlik en deur nie die duur en verkwistende naelstring van staatseienaarskap en steun aan nie-strategiese, rampspoedig bestuurde ondernemings in staatsbesit, soos die Suid-Afrikaanse Lugdiens, te knip nie. Die land bevind hom ook in die situasie vanweë die fiskale krisis wat deur nege jaar se korrupsie en staatskaping veroorsaak is. Die feit dat nog nie eers een van die protagoniste in die rampspoedige staatskapingsprojek al vervolg is nie, is kommerwekkend.
Ná koronavirus sal Suid-Afrika 'n reeks omvattende strukturele hervormings moet aanneem en implementeer om die land se rangposisie op mededingendheidsvlak wesenlik te verbeter, produktiwiteit te verhoog, aansienlike hoër vlakke van vaste investering te genereer – hoër as die 25% van die bruto binnelandse produk (BBP) in vergelyking met die huidige 19% van die BBP – en om ekonomiese groei te verhoog en werkloosheid en armoede te laat afneem, het die Minerale Raad benadruk.